NER-STA-TRUBB วิ่งคึก! รับราคายางพุ่งทะลุ 60 บ. หลังดีมานด์จีนโต
NER-STA-TRUBB วิ่งคึก! รับราคายางพุ่งทะลุ 60 บ. หลังดีมานด์จีนโต 
NER-STA-TRUBB วิ่งคึก! รับราคายางพุ่งทะลุ 60 บ. หลังดีมานด์จีนโต
2 ก.ย. 2563

ผู้สื่อข่าวรายงานว่า ล่าสุด ณ เวลา 10.42 น. ราคาหุ้น บริษัท นอร์ทอีส รับเบอร์ จำกัด (มหาชน) หรือ NER อยู่ที่ 3.40 บาท บวก 0.08 บาท หรือ 2.41% สูงสุดที่ 3.42 บาท ต่ำสุดที่ 3.34 บาท ด้วยมูลค่าซื้อขาย 200.66 ล้านบาท
ราคาหุ้น บริษัท ศรีตรังแอโกรอินดัสทรี จำกัด (มหาชน) หรือ STA อยู่ที่ 26.25 บาท บวก 0.50 บาท หรือ 1.94% สูงสุดที่ 26.50 บาท ต่ำสุดที่ 25.75 บาท ด้วยมูลค่าซื้อขาย 121.57 ล้านบาท
ราคาหุ้น บริษัท ไทยรับเบอร์ลาเท็คซ์กรุ๊ป จำกัด (มหาชน) หรือ TRUBB อยู่ที่ 1.54 บาท บวก 0.13 บาท หรือ 9.22% สูงสุดที่ 1.54 บาท ต่ำสุดที่ 1.45 บาท ด้วยมูลค่าซื้อขาย 56.84 ล้านบาท
โดยราคาหุ้นในกลุ่มยางปรับตัวขึ้น หลังจากวานนี้ นายณกรณ์ ตรรกวิรพัท ผู้ว่าการ การยางแห่งประเทศไทย (กยท.) เปิดเผยถึงสถานการณ์ราคายางขยับตัวเพิ่มขึ้นต่อเนื่องในช่วงที่ผ่านมา ล่าสุดราคายางพุ่งทะลุ 60 บาท/กก. โดยยางแผ่นรมควันชั้น 3 ณ ตลาดกลางยางพาราทั้ง 3 แห่ง ของ กยท. คือ ตลาดกลางยางพาราจังหวัดสงขลา ตลาดกลางยางพาราจังหวัดสุราษฎร์ธานี และตลาดกลางยางพาราจังหวัดนครศรีธรรมราช ราคาปิดตลาดอยู่ที่ 60.05 บาท ปรับตัวเพิ่มขึ้นสูงสุด 1.80 บาท นับเป็นราคายางที่สูงที่สุดในรอบ 3 ปี
ด้าน บล.คิงส์ฟอร์ด ระบุว่า กลุ่มยางพารา อ้างอิงจากการรายงานของ กยท.ล่าสุด ราคาประมูลเฉลี่ย ณ ตลาดกลาง ยางพาราแผ่นดิบอยู่ที่ 55.83 บาท/กก.ยางแผ่นรมควันอยู่ที่ 60.05 บาท/กก.ราคายางมีแนวโน้มปรับตัวเพิ่มขึ้นจากความต้องการใช้ตามสัญญาการส่งมอบ สะท้อนจากตัวเลขดัชนี PMI ภาคการผลิตของจีนและสหรัฐที่ขยายตัว รวมถึงราคาน้ำมันดิบที่ปรับตัวสูงขึ้น ขณะที่อุปทานถูกกระทบจากประเทศผู้ผลิตยางขาดแคลนแรงงานกรีดยางและผลิตยางแห้งเนื่องจากสถานการณ์ COVID-19 เป็นปัจจัยสนับสนุนราคาทั้งยางแผ่นดิบ ยางแผ่นรมควัน และน้ำยางสด
โดยหุ้นที่ได้ประโยชน์ STA และ NER (ผลิตยางแผ่น ยางก้อน) TRUBB (น้ำยางข้นธรรมชาติ 60%)